De Lille kap terug; haar lot dan bepaalPatricia de Lille, burgemeester van Kaapstad (Foto: Patricia de Lille / Facebook) De Lille ontken dat sy enige iets verkeerd gedoen het. James Selfe, voorsitter van die DA se federale raad, het gesê die raad sal Sondag vergader om alle aspekte rakende die bewerings teen De Lille te bespreek. “Die DA sal uiteindelik optree in die beste belang van die mense van Kaapstad en dit is noodsaaklik dat die proses kan voortgaan en nie benadeel word nie gegewe die ernstige aard van die bewerings.” Grant Twigg, DA-voorsitter in die Kaapstad-metro, het vroeër Woensdag gesê die uitvoerende raad in die streek het vergader en dat daar besluit is dat De Lille verwyder moet word. Volgens Twigg het die raad vertroue in De Lille as leier van Kaapstad verloor. De Lille het egter teruggekap en gesê die DA-koukus in Kaapstad het nie vergader nie. “Nadat Twigg ŉ verklaring uitgereik het, is ek deur talle lede van verskeie takke van die DA gebel en het hulle gesê hulle is nooit oor die verklaring gekonsulteer nie en dat hulle ook nie ŉ mandaat gegee het nie.” Twigg het in sy verklaring gesê die Kaapse metroraad het “bestendigheid, eenheid en funksionaliteit” nodig en dat De Lille dit nie kan lewer nie. De Lille is volgens die party geskors nadat die uitvoerende komitee glo bewus geword het van ŉ aantal bewerings van wanadministrasie in die munisipaliteit.